বঙ্গোপসাগরে মাছ শিকার করতে গিয়ে ১৯ দিন ধরে ট্রলারসহ ১০ জেলে নিখোঁজ রয়েছেন। ১৬ জানুয়ারি এফবি ফয়সাল নামের মাছধরা ট্রলারটি পটুয়াখালীর কলাপাড়া আলীপুর আড়তঘাট থেকে সাগরের উদ্দেশে ছেড়ে যায়। এরপর থেকে ওই ট্রলারের কারো সঙ্গে যোগাযোগ করা সম্ভব হয়নি। নিখোঁজ জেলেরা হচ্ছেন— কলাপাড়ার উপজেলার মাইটভাঙ্গা গ্রামের আলী হোসেন, কবির হাওলাদার, সোবাহান ঘরামী, আলমগীর মাতুব্বর, নজরুল গাজী, কাওছার মুসুল্লী, হাচান এবং সেরাজপুর গ্রামের রুবেল, জাহিদুল ও শামীম। নিখোঁজদের সন্ধানে ১ ফেব্রুয়ারি থেকে এফবি ফেরদৌস ও এফবি ভাই ভাই নামে দুটি ট্রলার সমুদ্র চষে বেড়িয়েছে। তিন দিন অনুসন্ধান শেষে শনিবার সকালে ট্রলার দুটি আলীপুর ঘাটে ফিরে আসে। নিখোঁজ জেলে আলমগীরের ভাই রুহুল আমিন জানান, ট্রলারটির ইঞ্জিন বিকল হয়ে পার্শ্ববর্তী দেশ ভারতে ভেসে যেতে পারে অথবা ডাকাতদের কবলেও পড়তে পারে। তবে এখন পর্যন্ত কিছুই তাদের কাছে পরিষ্কার নয়। রুহুল আমিন আরও জানান, নিখোঁজ জেলেদের প্রতিটি পরিবারে হাহাকার চলছে। আলীপুর মৎস্য আড়তদার সমিতির সভাপতি আনছার উদ্দিন বলেন, ‘জেলেদের অনুসন্ধান অব্যাহত রেখে কোস্টগার্ড ও নৌবাহিনীকে বিষয়টি অবহিত করেছি।’ মহিপুর থানার ওসি মিজানুর রহমান জানান, নিখোঁজ সম্পর্কে তাদের কাছে কেউ এখনো আসেনি। এলে খোঁজখবর করে প্রয়োজনীয় ব্যবস্থা নেওয়া হবে। ট্রলারে ডাকাতি : কুয়াকাটা থেকে প্রায় ৫০ কিলোমিটার পূর্বে ঢালচর সংলগ্ন পূর্ব-দক্ষিণ বঙ্গোপসাগরে এফবি বাইচু (১) ও এফবি বাইচু (২) নামের দুটি মাছ ধরার ট্রলারে ডাকাতি হয়েছে। জেলেদের জিম্মি করে মোবাইল সেট, মাছ, জাল, জ্বালানি, সোলার প্যানেলসহ ব্যাটারি নিয়ে যায়। এ সময় ট্রলার দুটির ইঞ্জিন ভেঙে অকেজো করে দেয় বলে জানা গেছে।